text: Trafikkaos omkring Lillebælt
  28 oktober 2013 kl. 16.35
  Politiet har fået tømt motorvejen på begge sider af Lillebælt. Men der vil fortsat være problemer, fordi den gamle bro er en flaskehals.
  - Der er ingen som sidder i kø op til broen længere, siger kommunikationschef Ulla Kaspersen, Sydøstjyllands Politi. Men de veje, som skal lede trafikken væk, har begrænset kapacitet. Men vi arbejder på sagen.
  Sydøstjyllands Politi har på Twitter advaret om, at oprydningen efter de to uheld kan tage mange timer. Også efter at stormen løjer af ved 18-tiden.
  
  Venter på vinden
  - Vi tør ikke begynde at rydde op, før vinden løjer af, siger vicepolitiinspektør Lars Ozol, Sydøstjyllands Politi, til TV SYD. Og når vi går igang vil det tage tre-fire timer, noterer han.
  